HRVATSKI PLANINARSKI SAVEZ

Komisija za vodiče

**Uvjeti za licenciranje nastavnog osoblja u Vodičkoj službi HPS-a**

**Edukatorska licenca** je ovlaštenje za podučavanje i ispitivanje znanja i vještina članova HPS-a prema Pravilniku o školovanju u HPS-u, programu odgovarajuće vrste tečaja za vodiče te uputama i preporukama Komisije.

Licenca vrijedi **do tri godine** i može se produžiti.

Popis nositelja važećih licenci objavljuje se na mrežnoj stranici HPS-a.

# STUPNJEVI LICENCE

Postoje dva stupnja licence:

1. Prvostupanjska - asistent
2. Drugostupanjska - instruktor.

# ASISTENT

**Uvjeti za stjecanje prvostupanjske licence - asistent**

* + članstvo u osnovnoj planinarskoj udruzi članici HPS-a,
  + aktivno djelovanje u svojstvu vodiča u matičnoj planinarskoj udruzi
  + članstvo u matičnoj stanici vodiča,
  + stečeni naziv vodič HPS-a,
  + važeća vodička licenca odgovarajućeg standarda,
  + pokazana visoka razina vodičkih znanja, vještina i iskustva
  + sposobnost prenošenja znanja i vještina,
  + primjerene komunikacijske sposobnosti,
  + poznavanje Pravilnika o školovanju u HPS-u i programa tečaja,
  + preporuka stanice vodiča ili barem dva nositelja drugostupanjske - instruktorske licence,
  + pozitivna ocjena voditelja i instruktora na tečaju na koji Komisija uputi kandidata uoči odlučivanja o dodjeli prvostupanjske licence
  + neosuđivanost za kaznena djela,
  + zainteresiranost i raspoloživost za rad na tečajima, ispitima i vježbama.

# INSTRUKTOR

**Uvjeti za stjecanje drugostupanjske licence - instruktor**

Uz sve uvjete za stjecanje prvostupanjske licence, za dodjelu drugostupanjske licence primjenjuju se još i sljedeći uvjeti:

* + aktivan rad i uzorno zalaganje na tečajima, ispitima i vježbama u HPS-u u proteklom licencijskom razdoblju, prema izvješćima i ocjeni voditelja tih akcija (za prvo stjecanje drugostupanjske licence potrebne su najmanje tri pozitivne ocjene u izvješćima voditelja akcija),
  + prenošenje znanja i vještina u skladu s Pravilnikom o školovanju, programom tečaja te uputama i preporukama Komisije,
  + sudjelovanje na stručnim seminarima u organizaciji Komisije,
  + uspješno položen instruktorski ispit

# INSTRUKTORSKI ISPIT

Instruktorski ispit jedan je od uvjeta za stjecanje drugostupanjske licence. Na ispitu se utvrđuje

* + poznavanje organizacijskog ustroja Hrvatskog planinarskog saveza,
  + poznavanje organizacijskog ustroja Komisije za vodiče HPS-a,
  + poznavanje Pravilnika o školovanju u HPS-u,
  + poznavanje programa tečaja za vodiče standarda za koje se stječe licenca,
  + poznavanje administrativnih zadaća pri organiziranju tečaja i ispita,
  + poznavanje metoda poučavanja na tečajima i ispitima za vodiče HPS-a.

Instruktorski ispit može se održati u sklopu organiziranog tečaja ili ispita za vodiče u organizaciji Komisije za vodiče HPS-a, drugih organiziranih akcija Komisije za vodiče HPS-a ili putem elektroničkog komunikacijskog servisa (Zoom ili slično).

Mišljenje za pristupanje instruktorskom ispitu daje mentor dodijeljen asistentu, a odobrenje za pristupanje ispitu daje Izvršni odbor Komisije.

Ispit provode najmanje dva člana Ispitne komisije za provođenje instruktorskih ispita.

Ispitnu komisiju za provođenje instruktorskih ispita imenuje Izvršni odbor Komisije za vodiče HPS-a.

# DODJELA I OBNOVA LICENCE

Drugostupanjska licenca ne može se dodijeliti ako osoba nije najprije stekla prvostupanjsku licencu. Drugostupanjska licenca može se dodijeliti i prije isteka trajanja prvostupanjske licence.

Voditelj tečaja ili ispita može biti samo nositelj drugostupanjske licence. Navedeni uvjeti ne primjenjuju se automatizmom.

O dodjeli ili produljenju licence odlučuje **Izvršni odbor Komisije.**

Pri dodjeli ili obnovi licence, osim znanja, vještine i iskustva, ocjenjuje se ukupno planinarsko djelovanje člana iskazano kroz izvješća i saznanja prikupljena u Komisiji, potkomisijama za školovanje, za instruktorski kadar i za koordinaciju rada stanica. Na temelju svih svojih saznanja Izvršni odbor Komisije utvrđuje može li članu povjeriti edukatorske zadaće, s punim povjerenjem da će ih izvršavati savjesno, odgovorno, u skladu s uputama i preporukama Komisije i u suradnji s drugim nositeljima licence.

Nakon isteka trajanja licence, licenca može biti produžena kao prvostupanjska ili drugostupanjska, zavisno o ispunjenim uvjetima i ocjeni Izvršnog odbora Komisije za vodiče.

# PRESTANAK LICENCE

Licenca prestaje:

* + istekom licencijskog razdoblja,
  + istekom vodičke licence,
  + izostankom izvješća i saznanja da osoba kojoj su povjerene edukatorske zadaće te zadaće aktivno izvršava na tečajima, ispitima i vježbama organiziranim u Vodičkoj službi HPS-a,
  + prestankom članstva u HPS-u,
  + odlukom Izvršnog odbora Komisije za vodiče u slučaju neodgovarajućeg izvršavanja instruktorskih zadaća, pogrešnog podučavanja, incidenta pri podučavanju, kršenja zakona pri obavljanju edukatorskih zadaća, neprimjerene komunikacije ili drugog opravdanog razloga,

Izvršni odbor Komisije za vodiče HPS-a može u bilo kojem trenutku suspendirati (oduzeti) licencu, a u slučaju grubog kršenja edukatorskih zadaća i obveza, licencu mogu suspendirati (oduzeti) i Komisija za vodiče ili Izvršni odbor HPS-a.

Uvjeti za licenciranje nastavnog osoblja u Vodičkoj službi HPS-a utvrđeni su na sjednici Komisije za vodiče HPS-a \_\_\_\_\_\_\_\_ 2025.